**Υπηρεσίες Υγείας**

**Εκπαιδευτικοί Στόχοι και Περιεχόμενο:**

Οι υπηρεσίες υγείας αντιμετωπίζουν διεθνώς σημαντικές προκλήσεις. Η γήρανση του πληθυσμού, η επικράτηση των χρόνιων νοσημάτων, η νέα ακριβή ιατρική τεχνολογία, αλλά και οι απαιτήσεις των πολιτών για άμεση, ανθρώπινη και αποτελεσματική περίθαλψη, επιβάλλουν τον αναπροσανατολισμό και την αναδιοργάνωση των υπηρεσιών υγείας, προκειμένου να συγκρατηθούν οι αυξανόμενες δαπάνες υγείας και να ικανοποιηθούν με τον καλύτερο δυνατό τρόπο τα κριτήρια της ισότητας, της αποτελεσματικότητας και της ποιότητας.

Ο σχεδιασμός και η εφαρμογή σύγχρονων πολιτικών υγείας προϋποθέτουν την ύπαρξη ικανών και καταρτισμένων στελεχών, σε όλους τους τομείς διοίκησης και λειτουργίας των υπηρεσιών υγείας.

Οι φοιτητές σε αυτό το μάθημα θα αποκτήσουν ευρύτερες γνώσεις για τη σημασία και τη δομή των Υπηρεσιών Υγείας, τον τρόπο αξιολόγησης και οργάνωσης τους και την εξέλιξη τους σε ένα σύγχρονο περιβάλλον υγειονομικής φροντίδας.

Το μάθημα αυτό είναι χρήσιμο, καθότι το πεδίο της έρευνας των υπηρεσιών υγείας είναι ταχέως αναπτυσσόμενο τις τελευταίες δεκαετίες και ο ρόλος του είναι ουσιαστικός στη διαμόρφωση σημαντικών παραμέτρων καθορισμού της υγείας του πληθυσμού, όπως ο προσδιορισμός των υγειονομικών προτεραιοτήτων και των ατομικών αναγκών των πολιτών, η χάραξη αποτελεσματικών πολιτικών υγείας, η εφαρμογή μέτρων πρόληψης και η λήψη κρισίμων πολιτικών αποφάσεων, ώστε κάθε χώρα να εναρμονίζεται με τις ανάγκες και τις προτεραιότητες της παγκόσμιας υγειονομικής κοινότητας.